19. ΝΟΜΟΣ υπ' αριθ.3920 της 27/31 Δεκ. 1958 Περί παροχής νοσοκομειακής και ιατροφαρμακευτικής περιθάλψεως εις τους πολιτικούς συνταξιούχους του Δημοσίου. Άρθρ.1.-1.Πολιτικοί, εξ ιδίας υπηρεσίας, συνταξιούχοι του Δημοσίου ασθενούντες δικαιούνται από του οικονομικού έτους 1959 της αυτής νοσοκομειακής και ιατροφαρμακευτικής περιθάλψεως της οποίας δικαιούται ο ασθενών αντιστοίχου βαθμού εν ενεργεία τακτικός πολιτικός δημόσιος υπάλληλος. Της αυτής περιθάλψεως δικαιούνται και οι συνταξιούχοι των Σωμάτων Ασφαλείας και Πυροσβεστικής Υπηρεσίας, εφ' όσον δεν τυγχάνουσι νοσοκομειακής και ιατροφαρμακευτικής περιθάλψεως εξ άλλης τινός υφισταμένης διατάξεως. Προς τους πολιτικούς συνταξιούχους εξομοιούνται και άπαντα τα τακτικά μέλη της Ακαδημίας Αθηνών κατά την ισχύουσαν διαβάθμισιν αυτών. 2.Δια Β.Δ/τος προκαλουμένου υπό των Υπουργών Οικονομικών και Κοινωνικής Προνοίας θέλει καθορισθή η διάρκεια της νοσηλείας ή περιθάλψεως του συνταξιούχου, η διαδικασία εγκρίσεως και ο τρόπος παροχής αυτών, ως και πάσα αναγκαία δια την εφαρμογήν του παρόντος άρθρου λεπτομέρεια. 3.Δι' ομοίου Δ/τος θέλει καθορισθή επίσης η εις την σχετικήν δαπάνην συμμετοχή των συνταξιούχων δι' υποβολής αυτών εις αναλόγους κρατήσεις, ως και δι' αμέσου εις ταύτην συμμετοχής του περιθαλπομένου, ήτις συμμετοχή προκειμένου περί φαρμάκων δεν δύναται να ορισθή μικροτέρα του 20% της αξίας αυτών. Άρθρ.2.-Δια του υπό του άρθρ.85 του Νόμ.1811/1951 προβλεπομένου Β.Δ/τος θέλει καθορισθή επίσης και ο τρόπος ενεργείας του απαιτουμένου ελέγχου, επιτρεπομένης της αναθέσεως αυτού εις τα Ιδρύματα Κοινωνικών Ασφαλίσεων δι' ειδικής μετ' αυτού περί τούτου συμβάσεως του Δημοσίου ή και εις προσλαμβανόμενον ειδικόν προς τούτο Υγειονομικόν προσωπικόν δια κοινής αποφάσεως των Υπουργών Οικονομικών και Κοινωνικής Προνοίας. 